የብልጽግና ፓርቲ ከፍተኛ ዓመራሮች ደም ለግሰዋል
አዲስ አበባ:- (ኢዜአ ) የብልጽግና ፓርቲ ከፍተኛ ዓመራሮች በብሔራዊ ደም ባንክ በመገኘት ደም ለግሰዋል። የኮሮና ቫይረስ ሥርጭትን ከመከላከል በተጓዳኝ ደም በመለገስ ወገናዊ ኃላፊነታችንን እንወጣም ሲሉ ጥሪ አቀረቡ  የፓርቲው የፖለቲካ ፓርቲዎችና የሲቪክ ማህበራት ዘርፍ አስተባባሪ ዶክተር አለሙ ስሜ በወቅቱ ከኮሮና ቫይረስ ስርጭት መከላከል ጋር ተያይዞ አብዛኛው ሰው ከመደበኛ እንቅስቃሴ ውጭ መሆኑን አስታውሰው፣ አሁንም ቢሆን በየዕለቱ ደም የሚያስፈልጋቸው በርካታ ወገኖቻችን እንዳሉ አመልክተዋል።  የኮሮና ቫይረስን ከመከላከል ጎን ለጎን ለነዚህ ወገኖቻችን ደም በመለገስ ሰባዊ ኃላፊነታችን መወጣት ይገባል ሲሉም ጥሪ አቅርበዋል። የፓርቲው ከፍተኛ ዓመራሮች አርአያ መሆን ስላላባቸው የደም ልገሳ ፕሮግራሙ መዘጋጀቱን ጠቁመዋል ።  የፓርቲው የስልጠና ዘርፍ አስተባባሪ አቶ ሞገስ ባልቻ በበኩላቸው፣ ከኮሮና ቫይረስ ስርጭት ጋር ተያይዞ በደም ባንኮች የደም እጥረት መኖሩን ገልፀዋል።  ይህም የቫይረሱ ስርጭት ሥጋት ምክንያት መሆኑን ጠቁመው፤ በሀገሪቱ የሚገኙ የደም ባንኮች ተገቢውን ጥንቃቄ በማሟላት ደም ለጋሾችን ለማስተናገድ ዝግጁ መሆናቸውንም አስታውቀዋል።  በመሆኑም ህብረተሰቡ ያለ ምንም ሥጋት በአቅራቢያው በሚገኙ የደም ባንክ ማዕከላት በማቅናት ደም እንዲለግስ ጥሪ አቅርበዋል።  ሁሉም ዜጋ በዚህን ወቅት በደም እጦት ምክንያት የምትሞት ወላድ እናት መኖሯን ሊገነዘብ እንደሚገባ የተናገሩት ደግሞ የፓርቲው የህዝብና ዓለም አቀፍ ግንኙነት ዘርፍ አስተባባሪ አቶ አወሉ አብዲ ናቸው።  በየደረጃው ያሉ የፓርቲው አመራሮች ከዚህ አንፃር አርአያነት ያለው ተግባር ሊፈጽሙ እንደሚገባም አሳስበዋል ።  በተጨማሪም የፓርቲው አመራሮች የወገኖቻቸውን ሁለንተናዊ ችግሮች ለመታደግ ቁርጠኛ በመሆን ህዝባዊነታቸውን በተግባር እንዲያሳዩም ጥሪ አቅርበዋል።  የብሔራዊ የደም ባንክ በቅርቡ ከኮሮና ቫይረስ ሥርጭት ጋር ተያይዞ የበጎ ፈቃድ ደም ለጋሾች ቁጥር መቀነሱን ማስታወቁ ይታወሳል።አዲስ ዘመን ሚያዝያ 7/2012